Embratschar il mund

Da Silvia Buscher

La davosa furtga fain è chargiada – sun il suaditsch giu per la fatscha e cun main schlantsch che la damaun da quest di chamitsch da mesa stad. Igl è ils 31 da fanadur 1958. Per il giuven pèr Ida e Mathias Frehner ha cumenzà la lavur sin ils prads spundivs al Rain sur Azmoos gia avant la levada dal sulegl. Nagut spezial. Lavurar mintga di da l’alva enfin saira sin il funs, en stalla, en curtin u en chasa n’è betg in motiv per sa sentir malcuntent, mabain ina necessitad per segirar la survivenza dal pitschen bain puril. La finala dumbra l’emna 162 uras e betg mo 42. Il davos char fain per oz è chargià. Sch’i n’avess be mai dà in char plain. Sche Ida Frehner na fiss be mai ida a chasa sin quest char da fain. Sche la via na fiss stada uschè spundiva. Sche...Ma quel mument era la situaziun uschia e betg auter. L’accident è succedì. Las consequenzas fatalas èn in dir culp per la giuvna pura e sia famiglia.

Azmoos en la Val dal Rain songagliais. L’ura-baselgia dat las 11. En las citads chamina la glieud en prescha tras las vias per ir a gentar. Tut auter en la champagna. Da mezdi è tut quiet, nagin’olma sin via. Il travasch è sa dischlocà en cuschina. Bun che Ida Frehner ans ha declerà bain la via. “Suenter la tavla dal lieu charrais Vus sper la centrala da latg e la posta vi. Nossa chasetta da purs sa chatta davos la gronda stalla, gist sper l’ustaria Traube – pia en la curt interna”. Nus essan en duas, nossa fotografa, Gaby Acklin, m’accumpogna: dad umans sco Ida Frehner na datti naginas fotos. “Cler che Vus pudais far fotos. Ma usitadamain fan ins quai cun glieud speziala.” Natiralmain!

En la curt interna
Nus chattain “Zellis” ed ans sentin transportads en in auter mund. Ina culissa da Jeremias Gotthelf, ma senza ils accents romantics. Perencunter quels attributs ch’expriman la simpladad e la dira lavur per segirar l’existenza. Sut il tetg da la stalla penda in satget da mangola cun arveglia setgentada. Dal chanal dal tetg dagutta la cambrida. “Fritzli”, il giat, sa stenda tschegnond en la glisch tschorventanta da la naiv sin la spunda visavi. Giaglinas sgrasan cratschlond sin via, survegliadas cun autoritad dal losch cot. “Fido”, il guardian dal bain fa ses duair ed ans fufragnà bainvulent e plain mirveglias. 
Jau dubit d’esser qua en il dretg lieu. Per entrar da l’isch-chasa ston ins muntar ina stgala-lain graschla e stippa. “Ma quai na pon ins entrar cun la sutga cun rodas.” Nus guardain cun disfidanza sin la chasetta. Guarda – là d’ina fanestrina ans surria la fatscha amiaivla bain conuschenta dad Ida Frehner. Ella ans fa segn cun il maun. Nus  essan propi arrivadas en il dretg lieu. Gia vegn Mathias Frehner da stgala giu ed ans maina en chasa. 
En stiva “bella” cun il palantschieu sur bass da lain e las simplas mobiglias da purs s’uneschan la chalur umana dad Ida e Mathias Frehner cun ils radis chauds dal sulegl d’enviern. La modestadad evidenta dal conturn e la ritgezza dal cor da quests dus umans derasan in’armonia che tschiffa era las visitas e las enzuglian sco il bratsch d’in ami. Ils quitads dal di ed il stress – cumpogns da viadi endinads sin la via nà qua – èn sco sufflads davent e nus daventain conscientas ch’ins sa concentrescha en quest lieu propi sin l’essenzial. 

La lingua dal cor
L’odur dal brassà da dumengia emplenescha la chasetta da purs. Era l’amur va tras il magun. “Mir hänn üs a soa g’froit, dass Sie amool zu üs chunn.” Ils pleds cordials en il dialect da la Val dal Rain songagliaisa tunan sco ina melodia e regordan ad ina chanzun da primavaira. I n’èn betg pleds vids, naginas frasas. En quest lieu n’hai betg plaz per il superfizial. Ida Frehner stat si per ans beneventar. Ella era sa tschentada per in mument sin ses letg sut la fanestra-stiva che serva ad ella dapi quaranta onns sco cutschi – per metter regularmain ad aut las chommas e levgiar la pel per ch’i na dettia nagins abscess da 

pressiun. Ella tira si ils chaltschiels da launa e s’installescha en la sutga cun rodas. Il transfer n’è betg uschè simpel pervi da la foppa en la veglia matratscha da pail-chaval. “Forsa la stuess ins remplazzar ina giada. Nus essan numnadamain disads da duvrar las chaussas enfin ch’ellas dattan dapart”, di ella cun fatscha rienta. “Oz vegn sfarlattà da tala maniera – e tuttina n’è la glieud betg pli cuntenta.” Ella mussa vi en il chantun sin sia stgaina da star en pe. Ina stgaina fatga cumplettamain da metal e da tgirom, isada dal diever intensiv dad onns a la lunga – ina vaira perditga per il svilup dals meds d’agid. “Quella fa anc ditg ses servetsch – jau na sun er betg pli la pli giuvna! La patina autentica ha ses pretsch.” L’umor cordial e serain è era tipic per ses um Mathias. Quest umor ha sias ragischs en olmas ch’han experimentà cun tut ils auts ed ils bass da la vita. Ins chapescha fitg bain ch’ils dad Azmoos ed autra glieud visitan gugent l’Ida sin il bain Zellis per svidar il cor e returnar a chasa confortads. Ma da quai nagin che fa grondas – da quai intervegn ins be per casualitad.

La giuvna ventira
En questa atmosfera empernaivla e seraina raquinta Ida Frehner l’istorgia da sia vita. Ses linguatg è simpel e direct, l’expressiun precisa e correcta. Il pled “ventira” e “plaschair” dovra Ida savens, ella haja gì tant da quai en sia vita. Noss’egliada malsegira sa fixescha sin la sutga cun rodas. “Jau hai propi gì bler ventira en mia vita. Quai pudess schizunt esser il titel da mia biografia.
Il di il pli ventiraivel da mia vita è stà ils 20 da matg 1950 – il di da nossas nozzas. Jau m’allegrava talmain da daventar pura e da manischar il bain puril ensemen cun Tisli, mes charezzà um!” Da l’album da fotografias in pau sblatgì ans guarda cun fatscha glischanta ina bella spusa giuvna da ventg onns en ses vestgi alv da nozzas. Insaquantas paginas pli lunsch tegna ina giuvna pura cun bratscha brina e ferma in taur per la corda e surria cuntenta e loscha en la camera. La fatscha amiaivla ed ils bels egls èn era oz anc ils medems...
“Mes um n’era nagin figl da purs, aveva dentant pudì surpigliar in pitschen bain puril da ses tat e sia tatta. Plinavant era sa dà l’occasiun da cumprar in bain da muntogna. Si là, sin il Rain spundiv, eran nus fitg ventiraivels – e nossa famiglia è creschida. La lavur era stentusa, ma bella. L’emprim avevan nus quatter vatgas e quatter vadels ed ans alimentavan da l’atgna producziun, quai è dal reminent anc oz il cas.”
Alura è arrivà il di disgrazià – ils 31 da fanadur 1958 – ed ha destruì la giuvna ventira. “Sco mintga di hai jau prendì la saira ina chargia fain giu en la val, per che nus na stoppian betg pavlar uschè ditg l’enviern, là si en il Rain. Curius, questa giada na vuleva jau atgnamain gnanc seser sin il fain. Mes um m’ha auzà sin la chargia, per che jau haja da là ina meglra survista.”

Züsli – il bov
“Deplorablamain na sun jau betg arrivada a chasa questa saira. Là nua che la via è pli stippa è il timun vegnì stuschà en il chavester dal bov ed jau na pudeva betg pli timunar. Jau hai vulì siglir giu, ma en quel mument è l’entira chargia sa derschida e nus essan crudads giuaden en la chavorgia. Alura in silenzi profund e mia emprima constataziun: jau n’hai betg pli chommas, mes corp è stgarpà dapart entamez – jau perd tut il sang. Era il bov, in animal obedaivel, era en ina posiziun fitg malempernaivla.” Sch’el fiss stà en pe, fiss el sa ruschnà sin il fund crappus da la chavorgia, fiss danovamain crudà ed avess smatgà a mort sia patruna grevamain blessada. Ida discurra ruassaivlamain cun il bov. L’animal fidaivel conuscha la vusch da sia patruna e stat quiet en sia posiziun penibla enfin che Mathias arriva ed el maina davent. Il bov “Züsli” aveva salvà ad Ida Frehner la vita che pendeva be anc vi dad in fil.
“Entant eran era derschids mia mamma e mes uffants en la chavorgia, nua ch’jau giascheva cun dolurs terriblas a mesas sut il char da fain derschì. Giu là, tranter di e notg, hai jau prendì cumià da mes chars. Jau aveva be anc in giavisch: esser a chasa per murir là. Cura ch’il medi è arrivà e m’ha dumandà duas giadas en tge ospital ch’jau veglia ir è sa dasdà en mai in lev radi da speranza. En ospital èn ils medis sa stentads per mai fin tard en la notg. A 
la fin hai jau survegnì in corset da gip – per mai ha entschet in lung e grev temp da suffrientscha.”

Emnas dolurusas
Da quel temp na savev’ins betg anc auter: metter en gip ina pazienta da paraplegia è in putgà mortal. Tras il gip sa furman inevitablamain gronds abscess da pressiun. L’entir dies dad Ida era ina suletta plaja ch’aveva cumenzà a far marscha. Set lungas emnas ha ella stuì giaschair en venter. Lura ha ella danovamain gì gronda fortuna. Ina sora dad Ingenbohl, ina tgirunza versada, è sa dada gronda fadia per la giuvna mamma e pura ed ha fatg per ella tut il pussaivel. Ella ha schizunt chattà per ella in letg dad aua ed ha mess la pazienta sin quel. L’um Mathias visitava mintga di sia dunna. “Jau na sai betg co ch’el reussiva da far quai, siond ch’jau mancava sin il bain sco forza da lavur e che nossa situaziun finanziala n’ans lubiva betg d’engaschar in agid.” Sch’ins vul propi, chatt’ins era ina via. “Jau sun simplamain stà si la damaun gia a las trais empè a las tschintg.” Tisli surri. Cler, u betg?
“Suenter tschintg mais hai jau dastgà ir a chasa sur Nadal. Per mes dus uffants, Mathias da sis onns ed Ida da trais èsi stà in mument da legria e da snavur, cura ch’ins m’ha purtà sin la purtantina en stiva.”

Sutga cun rodas – ed encreschadetgna
Ils 4 da favrer 1959 ha Ida Frehner pudì entrar en la clinica Balgrist. Ida na vuleva betg chapir las decleraziuns da ses medi da chasa premurà ch’ella vegnia reabilitada là e preparada per ina vita futura en la sutga cun rodas. Ella sperava simplamain ch’ins gidia ella a Turitg ch’ella possia danovamain chaminar. Ma alura han ins stuschà ina sutga cun rodas sper ses letg. Pass per pass ha ella stuì emprender da sa muventar cun quella uschè independentamain sco pussaivel. “Ina dira scola ch’ha dentant purtà fritg. Jau vuleva per tut pretsch pudair ademplir mias obligaziuns en chasa e curt. Jau laschava encrescher sgarschaivel, jau n’era anc mai stada uschè lunsch davent da chasa.” Las brevs quotidianas da ses charezzà eran in grond confiert.
Grazia a l’agid dals geniturs gieva tut bain a chasa. “Ils 22 da fanadur 1959 hai jau pudì returnar a chasa per grond plaschair da mia famiglia. Jau era pli che ventiraivla da puspè pudair avair quità da mes chars. En la cuschina planisada da Tisli vegniv’jau a frida detg bain. “Durant tut ils onns hai jau dastgà cuschinar independentamain per mia famiglia, mintgatant magari gronda.”

Vista da la fanestra
“Cler, mintga primavaira cura che la natira sa svegliava ma trajevi cun corp ed olma or sin la prada ed en curtin. Ma sche jau veseva alura co che mia famiglia ed ils buns gidanters faschevan tut bain ed endretg, m’allegrava jau a partir da la fanestra-stiva da la ritga racolta, dal bel iert u d’in saun animal en stalla. Ils onns èn damai passads, cun bler lavur e stenta. Ma la lavur è in regal e nagina chargia. Nus essan restads sauns, noss uffants s’han sviluppads ad umans capavels. Oz dastgain nus gia ans allegrar da noss biadis biadias. Plinavant vegn prest in giuven pur a surpigliar noss bain.”
A la fin dal 1994 hai dà in eveniment tut spezial per Ida Frehner. Durant betg main che 36 onns n’ha ella betg pudì bandunar la chasa senza agid. Ses um la purtava giu da stgala cura ch’el chattava il temp. Ida Frehner ha perquai passentà nundumbraivels dis suleglivs spetgond cun pazienza en chasa. L’iert vegniva duvrà per l’agen provediment. Ma gist là avessi gì ina sortida sin nivel dal terren. “Grazia a buns amis avain nus finalmain chattà ina soluziun optimala ed avain construì cun lur agid ina pitschna veranda d’enviern cun ina sortida adattada per la sutga cun rodas. Jau avess pudì embratschar l’entir mund cura ch’jau sun passada per l’emprima giada suletta al liber. Ussa giaud jau il sulegl che ma stgauda, il lev ventin e la plievgia che schumbra sin il tetg – ed jau respir profundamain!
Mia survivenza da quel temp è stà ina miracla – tut l’auter sa laschava realisar.”